

**CRNA GORA**

**MINISTARSTVO PRAVDE**

**ANALIZA**

**RADA NOTARA U OSTAVINSKIM PREDMETIMA**

**I RASTEREĆENJA SUDOVA OD OVE VRSTE PREDMETA**

**(januar 2023 – decembar 2023. godine)**

**Podgorica, septembar 2024. godine**

**UVOD**

Programom rada Ministarstva pravde za III kvartal 2024. godine predviđena je izrada Analize rada notara u ostavinskim predmetima i rasterećenja sudova od ove vrste predmeta.

Predmet analize je sagledavanje rada notara u ostavinskim predmetima za period 01. januar 2023 - 31. decembar 2023. godine polazeći, prije svega, od broja primljenih, riješenih i neriješenih ostavinskih predmeta, te uključujući rasterećenje sudova od ove vrste predmeta, vršenje nadzora nad postupanjem notara u ostavinskim predmetima od strane suda i edukaciju notara na temu sprovođenja ostavinskog postupka.

Analiza se zasniva na podacima pribavljenim od Sudskog savjeta Crne Gore, osnovnih sudova, Centra za obuku u sudstvu i državnom tužilaštvu i Notarske komore Crne Gore.

**I NORMATIVNA UREĐENOST**

Nadležnost notara za sprovođenje ostavinskog postupka propisana je Zakonom o notarima („Službeni list RCG“, broj 68/05, „Službeni list CG“, br. 49/08, 55/16 i 84/18), dok je sprovođenje ostavinskog postupka uređeno Zakonom o vanparničnom postupku (“Službeni list RCG", broj 27/06, “Službeni list CG", br. 20/15 i 67/19).

Zakonom o notarima uređeni su poslovi notara, organizacija notarske službe, uslovi za obavljanje i razlozi za prestanak notarske djelatnosti, nadzor nad radom notara, disciplinska odgovornost notara i druga pitanja od značaja za obavljanje notarske djelatnosti.

Ovim zakonom predviđeno je da se za teritoriju opštine na svakih započetih 15.000 stanovnika odredi po jedno notarsko mjesto. Pravilnikom o broju mjesta i službenim sjedištima notara ("Službeni list Republike Crne Gore", broj 23/06 i “Službeni list Crne Gore", br. 11/12, 93/20, 65/21, 120/22 i 33/23) za područja osnovnih sudova u Crnoj Gori u 2023. godini bilo je predviđeno ukupno 72 notarska mjesta.

Kada je u pitanju nadležnost notara za sprovođenje ostavinskog postupka navedenim zakonom je u članu 4 stav 1 tačka 3a, a u okviru poslova notara, propisano da je notar ovlašćen da sprovodi postupak raspravljanja zaostavštine i donosi odluke u tom postupku u skladu sa zakonom kojim se uređuje vanparnični postupak, dok je stavom 1 tačka 4 istog člana propisano da je notar ovlašćen da vrši i druge poslove povjerene posebnim zakonom (popis i procjena zaostavštine i čuvanje ostavinskih isprava, novca, hartija od vrijednosti ili dragocjenosti, kao i druge poslove povjerene posebnim zakonima).

Zakonom o vanparničnom postupku propisano je da se postupak raspravljanja zaostavštine sprovodi pred sudom, odnosno kod notara kao povjerenika suda. Kad notar sprovodi radnje u postupku raspravljanja zaostavštine kao povjerenik suda ovlašćen je, kao i sud, da preduzima radnje i donosi odluke, ako ovim zakonom nije drukčije propisano. Istim zakonom propisano je da notar ne može sprovoditi postupak raspravljanja zaostavštine u slučaju kad je potrebno postaviti privremenog staraoca zaostavštine ili je istaknut zahtjev za izdvajanje zaostavštine od imovine nasljednika ili je potrebno odrediti mjere obezbjeđenja zaostavštine. Takođe je propisano da, kad je zahtjev za izdvajanje zaostavštine istaknut u predlogu kojim je pokrenut postupak raspravljanja zaostavštine, sud neće povjeriti sprovođenje ostavinskog postupka notaru.

Nadzor nad radom notara, kao sudskog povjerenika, u skladu sa Zakonom o vanparničnom postupku, obavlja predsjednik suda koji mu je povjerio sprovođenje ostavinskog postupka. Kad notar odbije da sprovede ostavinski postupak ili kad sud odluči da mu oduzme predmet u tom postupku, predsjednik suda će narediti notaru sa preda spise predmeta. Ako notar ne preda spise predmeta, predsjednik suda će po službenoj dužnosti naložiti predaju spisa predmeta.

U cilju praćenja rada notara u ostavinskim predmetima, navedenim zakonom je propisana obaveza notara da o ostavinskim postupcima koji su mu povjereni svakih šest mjeseci dostavlja izvještaj sudu koji mu je povjerio sprovođenje tih ostavinskih postupaka.

U Crnoj Gori postoji 15 osnovnih sudova, i to: Osnovni sud u Baru, Osnovni sud u Beranama, Osnovni sud u Bijelom Polju, Osnovni sud u Cetinju, Osnovni sud u Danilovgradu, Osnovni sud u Herceg Novom, Osnovni sud u Kolašinu, Osnovni sud u Kotoru, Osnovni sud u Nikšiću, Osnovni sud u Plavu, Osnovni sud u Pljevljima, Osnovni sud u Podgorici, Osnovni sud u Rožajama, Osnovni sud u Ulcinju i Osnovni sud u Žabljaku. Za područja navedenih sudova u posmatranom periodu bilo je imenovano ukupno 59 notara. Notari nisu bili imenovani za područja Osnovnog suda u Plavu, tako da je navedeni sud, u skladu sa zakonom, sam rješavao ostavinske predmete.

***U tabeli koja slijedi prikazani su podaci o broju propisanih notarskih mjesta i broju imenovanih notara po područjima osnovnih sudova i opštinama u posmatranom periodu.***

**Tabela 1**

|  |  |  |  |  |
| --- | --- | --- | --- | --- |
| **Područje osnovnog suda** | | **Broj predviđenih notarskih mjesta** | **Opština** | **Broj imenovanih notara** |
| **1** | Bar | 5 | Bar | 5 |
| **2** | Berane | 5 | Berane (3) | 2 |
| Andrijevica (1) | - |
| Petnjica (1) | - |
| **3** | Bijelo Polje | 5 | Bijelo Polje (4) | 3 |
| Mojkovac (1) | - |
| **4** | Danilovgrad | 2 | Danilovgrad | 2 |
| **5** | Žabljak | 2 | Žabljak (1) | 1 |
| Šavnik (1) | - |
| **6** | Kolašin | 2 | Kolašin | 2 |
| **7** | Kotor | 11 | Kotor (4) | 4 |
| Budva (5) | 5 |
| Tivat (2) | 2 |
| **8** | Nikšić | 7 | Nikšić (6) | 5 |
| Plužine (1) | - |
| **9** | Plav | 2 | Plav (1) | - |
| Gusinje (1) | - |
| **10** | Pljevlja | 3 | Pljevlja | 1 |
| **11** | Podgorica | 18 | Podgorica (16) | 15 |
| Tuzi (1) | 1 |
| Zeta (1) | 1 |
| **12** | Rožaje | 2 | Rožaje | 2 |
| **13** | Ulcinj | 2 | Ulcinj | 2 |
| **14** | Herceg Novi | 4 | Herceg Novi | 4 |
| **15** | Cetinje | 2 | Cetinje | 2 |
| **UKUPNO** | | **72** |  | **59** |

**II PREGLED RADA NOTARA U OSTAVINSKIM PREDMETIMA**

Radi izvođenja pravilnih zaključaka o radu notara u ostavinskim predmetima neophodno je njihov rad u ovoj vrsti predmeta sagledati kroz nekoliko važnih segmenata, i to: broj povjerenih ostavinskih predmeta, broj vraćenih predmeta sudu zbog nenadležnosti notara za postupanje u tim predmetima, broj riješenih/neriješenih predmeta i broj izjavljenih prigovora protiv odluka notara.

Prema podacima pribavljenim od Notarske komore, sudovi su u posmatranom periodu povjerili notarima u rad ukupno 8119 ostavinska predmeta. Od navedenog broja povjerenih predmeta notari su vratili sudu ukupno 15 predmeta, što čini 0,18% od broja povjerenih predmeta, jer nijesu bili nadležni za sprovođenje ostavinskog postupka u tim predmetima, dok su riješili ukupno 5963 predmeta ili 73,44%, tako da je ostalo neriješeno 2141 predmeta ili 26,37% od ukupnog broja predmeta koje su imali u radu.

Kao i u prethodno analiziranom periodu, u pretežnom broju povjerenih ostavinskih predmeta postupak raspravljanja zaostavštine okončan je u zakonskom roku od 60 dana. Prema raspoloživim podacima, razlozi za prekoračenje navedenog roka u pojedinim povjerenim ostavinskim predmetima u bitnom su se odnosili na: nepotpune podatke u smrtovnicama (neprecizne adrese o nasljednicima itd.), nepotpunu dokumentaciju i teškoće u njenom pribavljanju (podaci iz katastra nepokretnosti i drugi potrebni podaci), nemogućnost urednog dostavljanja poziva i drugih akata učesnicima u ostavinskom postupku (izbjegavanje prijema poziva, netačne adrese itd.), postavljanje privremenih zastupnika usljed nepoznatog prebivališta nasljednika, pokretanje postupka od strane izvršnih povjerilaca koji ne dostavljaju smrtovnicu, prekogranično dostavljanje poziva i drugih akata, nezainteresovanost nasljednika za okončanje ostavinskog postupka.

Kada uporedimo navedene podatke sa podacima iz prethodne analize, koja se odnosi na 2022. godinu, može se konstatovati da su sudovi u posmatranom periodu ustupili notarima 125 predmeta više u odnosu na prethodni period u kojem je notarima povjereno ukupno 7994 predmeta. Procenat riješenih predmeta prema broju predmeta u radu u posmatranom periodu iznosio je 73,44%. Ovaj procenat je nešto viši i to za 2,94% u odnosu na prethodni period u kojem je isti iznosio 70,5%.

***Podaci o rješavanju ostavinskih predmeta kod notara u periodu 01. januar 2023 - 31. decembar 2023. godine, po područjima osnovnih sudova za koje su notari imenovani, prikazani su u tabeli koja slijedi.***

**Tabela 2**

|  |  |  |  |  |  |  |  |
| --- | --- | --- | --- | --- | --- | --- | --- |
| **Redni broj** | **Osnovni sud** | **Opština** | **Broj povjerenih ostavinskih predmeta** | **Vraćeni predmeti u skladu sa članom 94 stav 4 Zakona o vanparničnom postupku** | **Riješeni predmeti na dan 31.12.2023. godine** | **Neriješeni predmeti na dan 31.12.2023. godine** | **Procenat riješenih predmeta** |
| **1** | **Bar** | Bar | 707 | 2 | 486 | 219 | 68,74% |
| **2** | **Berane** | Berane | 899 | 0 | 654 | 245 | 72,74% |
| **3** | **Bijelo Polje** | Bijelo Polje | 780 | 0 | 687 | 93 | 88,07% |
| **4** | **Cetinje** | Cetinje | 223 | 0 | 187 | 36 | 83,85% |
| **5** | **Danilovgrad** | Danilovgrad | 199 | 1 | 157 | 41 | 78,89% |
| **6** | **Herceg Novi** | Herceg Novi | 521 | 2 | 375 | 144 | 71,97% |
| **7** | **Kolašin** | Kolašin | 210 | 0 | 105 | 105 | 50% |
| **8** | **Kotor** | Kotor | 282 | 0 | 194 | 88 | 68,79% |
| Budva | 324 | 1 | 248 | 75 | 76,54% |
| Tivat | 196 | 0 | 133 | 63 | 67,85% |
| **9** | **Nikšić** | Nikšić | 909 | 0 | 710 | 199 | 78,1% |
| **10** | **Pljevlja** | Pljevlja | 486 | 0 | 462 | 24 | 95,06% |
| **11** | **Podgorica** | Podgorica | 1622 | 4 | 1074 | 544 | 66,21% |
| Tuzi | 108 | 0 | 62 | 46 | 57,4% |
| Zeta | 48 | 0 | 31 | 17 | 64,58% |
| **12** | **Rožaje** | Rožaje | 209 | 2 | 169 | 38 | 80,86% |
| **13** | **Ulcinj** | Ulcinj | 303 | 3 | 173 | 127 | 57,09% |
| **14** | **Žabljak** | Žabljak | 93 | 0 | 56 | 37 | 60,21% |
| UKUPNO | | | **8119** | **15** | **5963** | **2141** | **73,44%** |

1. **Prigovori protiv rješenja notara donesenih u ostavinskim postupcima**

U posmatranom periodu izjavljeno je ukupno 24 prigovora protiv rješenja notara donesenih u ostavinskim postupcima. Najveći broj prigovora izjavljen je Osnovnom sudu u Podgorici – 8, što predstavlja 33,33% od ukupnog broja izjavljenih prigovora. Za područja 5 osnovnih sudova nije bilo izjavljenih prigovora. Posmatrajući broj izjavljenih prigovora - 24 prema broju riješenih predmeta u posmatranom periodu – 5963, može se konstatovati da je taj broj izuzetno mali i da njegov procenat iznosi 0,4%. Upoređujući navedeni procenat sa procentom izjavljenih prigovora u prethodnom period zaključuje se da je isti umanjen, obzirom da je u prethodnom periodu iznosio 0,71%, odnosno da je izjavljen manji broj prigovora.

***Broj izjavljenih prigovora za svaki osnovni sud pojedinačno, kao i njihovi zbirni podaci, prikazani su u tabeli koja slijedi.***

**Tabela 3**

|  |  |  |  |
| --- | --- | --- | --- |
| Osnovni sud | | Opština | Broj prigovora na odluke notara |
| **Bar** | | Bar | 3 |
| **Berane** | | Berane | 1 |
| **Bijelo Polje** | | Bijelo Polje | 0 |
| **Cetinje** | | Cetinje | 0 |
| **Danilovgrad** | | Danilovgrad | 1 |
| **Herceg Novi** | | Herceg Novi | 1 |
| **Kolašin** | | Kolašin | 2 |
| **Kotor** | | Kotor | 1 |
| Budva | 3 |
| Tivat | 0 |
| **Nikšić** | | Nikšić | 2 |
| **Pljevlja** | | Pljevlja | 2 |
| **Podgorica** | | Podgorica | 8 |
| Zeta | 0 |
| Tuzi | 0 |
| **Rožaje** | | Rožaje | 0 |
| **Ulcinj** | | Ulcinj | 0 |
| **Žabljak** | | Žabljak | 0 |
| UKUPNO | |  | **24** |
|  |

**III PREGLED RADA SUDOVA U OSTAVINSKIM PREDMETIMA**

Kako bi se sagladela cjelovita slika o predmetnoj reformi kojom je prenesena nadležnosti za sprovođenje ostavinskog postupka sa suda na notare, te donijeli pravilni zaključci o efektima te reforme, neophodno je analizirati i rad sudova u ovoj vrsti predmeta u posmatranom periodu, odnosno sagledati uticaj ove reforme na rasterećenje sudova od ostavinskih predmeta.

Kao što je prednje navedeno, sud sprovodi postupak raspravljanja zaostavštine u slučajevima kad je potrebno postaviti privremenog staraoca zaostavštine ili je istaknut zahtjev za izdvajanje zaostavštine od imovine nasljednika ili kad je potrebno odrediti mjere obezbjeđenja zaostavštine.

Kada su u pitanju ostavinski predmeti, godišnji izvještaj Sudskog savjeta o radu sudova i dalje sadrži podatke evidentirane u dva sudska upisnika: upisnik pod oznakom “O” u kojem se evidentiraju ostavinski predmeti koje rješava sud i upisnik pod oznakom “O-n” u kojem se evidentiraju ostavinski predmeti koje je sud povjerio notaru.

1. **Pregled rada sudova prema podacima iz upisnika u kojem se vode predmeti ostavina - “O” upisnik**

Iz pribavljenih podataka o radu osnovnih sudova u posmatranom periodu evidentiranih u “O” upisniku, osnovni sudovi su imali u radu ukupno 1197 ostavinska predmeta. Od navedenog ukupnog broja predmeta sudovi su u 2023. godini primili 875 predmeta ili 73,09%, dok je iz prethodnog perioda preneseno 322 predmeta ili 26,9%. Od ukupnog broja predmeta koje su osnovni sudovi rješavali u posmatranom periodu riješena su 855 predmeta ili 71,42%, dok je ostalo neriješeno 339 predmeta ili 28,32%.

Upoređujući podatke iz predmetnog upisnika sa podacima iz prethodnog perioda može se konstatovati da su osnovni sudovi u posmatranom periodu riješili procentualno manji broj predmeta – 71,42% u odnosu na prethodni period kada je je taj procenat iznosio 74,28%.

***Podaci o rješavanju ostavinskih predmeta (“O” upisnik) u periodu 01. januar 2023 - 31. decembar 2023. godine u osnovnim sudovima prikazani su u tabeli koja slijedi.***

**Tabela 4**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **OSNOVNI**  **SUD** | **Neriješeno na dan 01.01.2023. godine** | **Primljeno u 2023. godini** | **Pogrešan upis** | **Ukupno u radu u 2023. godini** | **Riješeno do 31.12.**  **2023. godine** | **Delegirani predmeti** | **Neriješeno na dan 31.12.2023. godine** | **% riješenih** | **%**  **neriješenih** |
| **Bar** | 36 | 86 | 0 | 122 | 99 | 0 | 23 | 81,14% | 18,85% |
| **Berane** | 9 | 25 | 0 | 34 | 19 | 0 | 15 | 55,88% | 44,11% |
| **Bijelo Polje** | 10 | 62 | 0 | 72 | 55 | 0 | 17 | 76,38% | 23,61% |
| **Cetinje** | 7 | 17 | 0 | 24 | 18 | 0 | 6 | 75% | 25% |
| **Danilovgrad** | 2 | 14 | 1 | 16 | 14 | 0 | 2 | 87,5% | 12,5% |
| **Herceg Novi** | 36 | 51 | 0 | 87 | 51 | 0 | 36 | 58,62% | 41,37% |
| **Kolašin** | 0 | 14 | 0 | 14 | 11 | 0 | 3 | 78,57% | 21,42% |
| **Kotor** | 129 | 115 | 0 | 244 | 129 | 0 | 115 | 52,86% | 47,13% |
| **Nikšić** | 6 | 30 | 0 | 36 | 32 | 0 | 4 | 88,88% | 11,11% |
| **Plav** | 10 | 218 | 0 | 228 | 214 | 0 | 14 | 93,85% | 6,14% |
| **Pljevlja** | 0 | 14 | 0 | 14 | 13 | 0 | 1 | 92,85% | 7,14% |
| **Podgorica** | 57 | 132 | 0 | 189 | 133 | 0 | 56 | 70,37% | 29,62% |
| **Rožaje** | 1 | 0 | 0 | 1 | 1 | 0 | 0 | 100% |  |
| **Ulcinj** | 19 | 37 | 0 | 56 | 16 | 0 | 40 | 28,57% | 71,42% |
| **Žabljak** | 0 | 60 | 0 | 60 | 50 | 3 | 7 | 83,33% | 11,66% |
| **Ukupno** | **322** | **875** | **1** | **1197** | **855** | **3** | **339** | **71,42%** | **28,32%** |

1. **Pregled rada sudova prema podacima iz upisnika u kojem se vode predmeti ostavina koje je sud povjerio notaru - “O - n” upisnik**

Iz pribavljenih podataka o ostavinskim predmetima koji su evidentirani u „O-n“ upisniku proizilazi da su osnovni sudovi u posmatranom periodu primili ukupno 7647 ostavinska predmeta, tako da su u radu, zajedno sa ostavinskim predmetima prenesenim iz prethodnog perioda – 82 predmeta, imali 7729 predmeta. Od navedenog broja notarima je povjereno u rad 7499 predmeta ili 98,06% od broja primljenih ostavinskih predmeta u posmatranom periodu. Od ukupnog broja ostavinskih predmeta koji su ostali u nadležnosti suda – 228 predmeta, sudovi su u posmatranom periodu riješili 103 predmeta ili 44,78%, dok je ostalo neriješeno 125 predmeta ili 54,34%.

Dakle, može se konstatovati da su osnovni sudovi u posmatranom periodu povjerili u rad notarima veliki broj ostavinskih predmeta, što je bilo očekivano s obzirom na propisanu nadležnost za sprovođenje ostavinskog postupka, a što je bio i cilj predmetne reforme, te da su riješili određeni broj ostavinskih predmeta – 103 predmeta ili 44,78% od ukupnog broja predmeta u radu za koje je propisana isključiva nadležnost suda, koji su po prirodi složeniji pa njihovo rješavanje zahtijeva određeno vrijeme.

Ako uporedimo navedene podatke sa podacima iz prethodnog perioda dolazimo do zaključka da je u posmatranom periodu notarima u rad povjeren procentualno sličan broj predmeta u odnosu na prethodni periodu u kojem je taj procenat iznosio 97,9%. Procenat riješenih predmeta u posmatranom periodu niži je za 25,4% u odnosu na prethodni period u kojem je isti iznosio 70,18%.

***Podaci o rješavanju ostavinskih predmeta (“O-n” upisnik) u periodu 01. januar 2023 - 31. decembar 2023. godine u osnovnim sudovima prikazani su u tabeli koja slijedi.***

**Tabela 5**

|  |  |  |  |  |  |  |  |
| --- | --- | --- | --- | --- | --- | --- | --- |
| **Osnovni sud** | **Neriješeno na dan 01.01.**  **2023. godine** | **Primljeno u 2023. godini** | **Pogrešan upis** | **Ukupno u radu u 2023. godini** | **Ukupno povjereno notaru** | **Riješeno do 31.12.**  **2023. godine** | **Neriješeno na dan 31.12.**  **2023.**  **godine** |
| **Bar** | 2 | 712 | 0 | 714 | 698 | 16 | 0 |
| **Berane** | 0 | 599 | 0 | 599 | 598 | 1 | 0 |
| **Bijelo Polje** | 0 | 785 | 0 | 785 | 779 | 0 | 6 |
| **Cetinje** | 1 | 235 | 0 | 236 | 224 | 11 | 1 |
| **Danilovgrad** | 1 | 200 | 2 | 201 | 200 | 1 | 0 |
| **Herceg Novi** | 15 | 518 | 0 | 533 | 526 | 1 | 5 |
| **Kolašin** | 0 | 210 | 0 | 210 | 210 | 0 | 0 |
| **Kotor** | 39 | 754 | 3 | 793 | 764 | 5 | 24 |
| **Nikšić** | 1 | 907 | 0 | 908 | 882 | 22 | 3 |
| **Plav** | 0 | 0 | 0 | 0 | 0 | 0 | 0 |
| **Pljevlja** | 0 | 485 | 0 | 485 | 485 | 0 | 0 |
| **Podgorica** | 22 | 1667 | 0 | 1689 | 1654 | 12 | 23 |
| **Rožaje** | 1 | 210 | 0 | 211 | 208 | 3 | 0 |
| **Ulcinj** | 0 | 272 | 0 | 272 | 271 | 0 | 1 |
| **Žabljak** | 0 | 93 | 0 | 93 | 0 | 31 | 62 |
| **Ukupno** | **82** | **7647** | **5** | **7729** | **7499** | **103** | **125** |

**Napomena:** Osnovni sud u Plavu u posmatranom periodu nije povjeravao ostavinske predmete na rješavanje notarima, jer notar nije bio imenovan za službeno područje ovog suda.

1. **Pregled rada sudova prema zbirnim podacima iz “O” i “O-n” upisnika**

Kada su u pitanju zbirni podaci o svim ostavinskim predmetima koji su se nalazili u radu kod suda, a od kojih je veliki broj povjeren u rad notarima, možemo konstatovati da su osnovni sudovi u posmatranom periodu primili u rad ukupno 8522 ostavinska predmeta, tako da su zajedno sa ostavinskim predmetima prenesenim iz prethodnog perioda – 404, imali u radu 8926 predmeta. Od navedenog broja notarima je povjereno u rad 7502 predmeta ili 88,03% od broja primljenih ostavinskih predmeta u posmatranom periodu. Od ukupnog broja ostavinskih predmeta koji su ostali u nadležnost suda – 1422 predmeta, sudovi su u posmatranom periodu riješili 958 predmeta ili 67,36%, dok je ostalo neriješeno 464 predmeta ili 32,63%. Posmatrajući osnovne sudove pojedinačno, zapaža se da su pojedini osnovni sudovi ostvarili odlične rezultate u rješavanju ove vrste predmeta u posmatranom periodu, pri čemu se mogu izdvojiti: Osnovni sud u Plavu, Osnovni sud u Pljevljima i Osnovni sud u Rožajama, čiji procenat rješavanja predmeta iznosi preko 90%.

***Podaci o rješavanju ostavinskih predmeta u osnovnim sudovima (zbirni podaci upisnika “O” i “O-n”) u periodu 01. januar 2023 - 31. decembar 2023 . godine prikazani su u tabeli koja slijedi.***

**Tabela 6**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **SUD** | **Neriješeno na dan 01.01.2023. godine** | **Primljeno u 2023. godini** | **Ukupno u radu u 2023. godini** | **Ukupno povjereno notaru** | **Ukupno preostalo u rad sudova** | **Riješeno do 31.12.2023. godine** | **Neriješeno na dan 31.12.2023.**  **godine** | **% riješenih** | **% neriješenih** |
| **Bar** | 38 | 798 | 836 | 698 | 138 | 115 | 23 | 83,33% | 16,66% |
| **Berane** | 9 | 624 | 633 | 598 | 35 | 20 | 15 | 57,14% | 42,85% |
| **Bijelo Polje** | 10 | 847 | 857 | 779 | 78 | 55 | 23 | 70,51% | 29,48% |
| **Cetinje** | 8 | 252 | 260 | 224 | 36 | 29 | 7 | 80,55% | 19,44% |
| **Danilovgrad** | 3 | 214 | 217 | 200 | 17 | 15 | 2 | 88,23% | 11,76% |
| **Herceg Novi** | 51 | 569 | 620 | 526 | 93 | 52 | 41 | 55,91% | 44,08% |
| **Kolašin** | 0 | 224 | 224 | 210 | 14 | 11 | 3 | 78,57% | 21,42% |
| **Kotor** | 168 | 869 | 1037 | 764 | 273 | 134 | 139 | 49,08% | 50,91% |
| **Nikšić** | 7 | 937 | 944 | 882 | 61 | 54 | 7 | 88,52% | 11,47% |
| **Plav** | 10 | 218 | 228 | 0 | 228 | 214 | 14 | 93,85% | 6,14% |
| **Pljevlja** | 0 | 499 | 499 | 485 | 14 | 13 | 1 | 92,85% | 7,14% |
| **Podgorica** | 79 | 1799 | 1878 | 1654 | 224 | 145 | 79 | 64,73% | 35,26% |
| **Rožaje** | 2 | 210 | 212 | 208 | 4 | 4 | 0 | 100% | / |
| **Ulcinj** | 19 | 309 | 328 | 271 | 57 | 16 | 41 | 28,07% | 71,92% |
| **Žabljak** | 0 | 153 | 153 | 3 | 150 | 81 | 69 | 54% | 46% |
| **Ukupno** | **404** | **8522** | **8926** | **7502** | **1422** | **958** | **464** | **67,36%** | **32,63%** |

Razlika u podacima o broju ostavinskih predmeta koji su u posmatranom periodu povjereni u rad notarima, koja iznosi 617 predmeta, a koji su dostavljeni od strane Sudskog savjeta i Notarske komore, posljedica je razlike u vremenu razvođenja ostavinskog predmeta u pravosudnom informacionom sistemu kod suda i njegovog zavođenja kod notara kome je povjereno sprovođenje ostavinskog postupka u tom predmetu.

**IV NADZOR NAD RADOM NOTARA U OSTAVINSKIM PREDMETIMA**

Nadzor nad radom notara u ostavinskim predmetima vrši predsjednik suda koji mu je povjerio sprovođenje ostavinskog postupka.

Prema podacima pribavljenim od osnovnih sudova, nadzorom nad radom notara u povjerenim ostavinskim predmetima u posmatranom periodu utvrđeno je sljedeće:

**-** notar imenovan za područje Osnovnog suda u Beranama, koji je, imajući u vidu prestanak vršenja poslova dva notara i imenovanje jednog notara u maju mjesecu 2023. godine, u kontinuitetu postupao u 2023. godinu, u svim predmetima je postupao ažurno i u skladu sa zakonom, te nije bilo utvrđenih nepravilnosti;

- notari imenovani za područje Osnovnog suda u Bijelom Polju u svim predmetima postupaju savjesno i stručno, te povjerene predmete završavaju brzo i efikasno;

- nadzor nad radom notara imenovanih za područje Osnovnog suda u Danilovgradu nije vršen, dok postoji komunikacija sa notarima i u radu nije bilo uočenih nepravilnosti;

- notari imenovani za područje Osnovnog suda u Herceg Novom u svim predmetima u kojima je izvršen uvid postupaju u skladu sa zakonom, uredno i blagovremeno;

- notari imenovani za područje Osnovnog suda u Nikšiću postupaju u skladu sa zakonom, redovno dostavljaju izvještaje sudu i na njihov rad nije bilo podnijetih pritužbi;

- notar imenovan za područje Osnovnog suda u Pljevljima prilikom sprovođenja ostavinskog postupka postupa u skladu sa zakonom. Istom je ukazano na dužnost dostavljanja izvještaja sudu o postupanju u povjerenim predmetima;

- notari imenovani za području Osnovnog suda u Ulcinju postupaju u skladu sa zakonom i nije bilo utvrđenih nepravilnosti;

- notari imenovani za područje Osnovnog suda u Podgorici u bitnom postupaju ažurno i u skladu sa zakonom. Prilikom nadzora izvršenog neposrednim uvidom u slučajno odabrane predmete arhivirane u sudu utvrđene su sljedeće nepravilnosti: kod pet notara je utvrđeno da u pojedinim predmetima ne postoji notarski štambilj kao dokaz datuma prijema u rad predmeta kod tog notara; kod tri notara je utvrđeno da nije dosljedno ispoštovana odredba člana 105 ZPP-a, odnosno da nisu u svim predmetima dostavljeni originali isprava, već da u nekim predmetima postoje originali isprava, a u nekim kopije, pri čemu u zapisnicima nije konstatovano da li je, osim u kopiju, izvršen uvid i u originale isprave; kod četiri notara je utvrđeno da u pojedinim predmetima nadživjeli bračni drug nije bio upoznat sa odredbama Porodičnog zakona koji se tiču posebne i zajedničke imovine supružnika, te da ima pravo na izdvajanje dijela zaostavštine po osnovu zajedničkog sticanja u toku trajanja bračne zajednice; kod jednog notara je utvrđeno da u predmetima ne postoji dopis kojim se postupajući notar obraćao Notarskoj komori radi dostavljanja podataka da li u njihovoj službenoj evidenciji postoji informacija o deponovanju testamenta ostavioca; kod dva notara je konstatovano da spisi premeta nisu popisani u skladu sa odredbama Sudskog poslovnika. Uočeno je da u jednom predmetu notar nije dostavio spise sudu na postupanje nakon isticanja zahtjeva od strane nasljednika za izdvajanje zaostavštitne po osnovu sticanja u braku, u jednom predmetu zaostavštinu su činila samo novačana sredstva ostavioca na računu kod banke, dok u dispozitivu ostavinskog rješenja nije konstatovan precizan iznos tih novčanih sredstava, u jednom predmetu notar nije pribavio od MUP-a dokaz o oružju ostavioca, već je izvršio uvid u oružani list čiju je kopiju zadržao u spisima predmeta, u jednom predmetu činjenica da ostavilac nije ostavio testament je utvrđivana na osnovu izjave nasljednika. Takođe je konstatovano da svi notari postupaju blagovremeno poštujući rok za postupanje iz člana 150 stav 1 ZVP-a, a gdje to nije slučaj produžetak roka je nastao iz objektivnih razloga;

- notari imenovani za područje Osnovnog suda u Rožajama postupaju u skladu sa zakonom. Jednom od notara ukazano je na potrebu ažurnijeg postupanja, na mogućnost postavljanja privremenog zastupnika u predmetima u kojima je boravište učesnika nepoznato, kao i na obavezu obavještavanja suda o razlozima zbog kojih postupak nije završen u zakonom propisanom roku;

- notari imenovani za područje Osnovnog suda u Kolašinu postupa u skladu sa zakonom, te izvršenim nadzorom nisu utvrđene nepravilnosti;

- notari imenovani za područje Osnovnog suda u Kotoru, mjesno nadležnom za opštine Kotor, Tivat i Budvu postupaju u skladu sa zakonom i nisu konstatovane nepravilnosti u njihovom radu;

- notari imenovani za područje Osnovnog suda u Cetinju postupaju u skaldu sa zakonom i nisu utvrđenje nepravilnosti u njihovom radu;

- na području Osnovnog suda u Žabljaku notarska kancelarija počela je sa radom krajem maja mjeseca 2023. godine, dok kod činjenice da ovaj sud od septembra mjeseca 2023. godine nema predsjednika, te da nema ni postupajućeg sudiju, to nije bilo uslova za sprovođenje nadzora;

- na području Osnovnog suda u Baru u posmatranom periodu nije vršen nadzor nad radom notara u povjerenim ostavinskim predmetima jer, kako je navedeno, nije bilo povoda za vršenje nadzora.

**V OBUKE NOTARA I SUDIJA NA TEMU SPROVOĐENJA OSTAVINSKOG POSTUPKA**

Centar za obuku u sudstvu i državnom tužilaštvu u periodu od 01.01.2023. do 31.12.2023. godine je sproveo jednu obuku za sudije na temu nasljednog prava, u okviru Programa za kontinuiranu obuku sudija i državnih tužilaca za 2023. godinu. Konkretnije teme obuke su bile sljedeće: Nasljedno pravo i nasljednička tužba; Testament: uslovi za sačinjavanje, oblici testamenta, razlozi za ništavost i poništaj testamenta. Obuci je prisustvovalo ukupno 13 učesnika (9 sudija i 4 savjetnika iz sudova).

**VI OCJENA STANJA**

Sagledavajući postignute rezultate u radu notara u povjerenim ostavinskim predmetima u sadejstvu sa podacima o rasterećenju rada sudova od ove vrste predmeta i njihovim rezultatima u predmetima čije rješavanje je ostalo u nadležnost suda, može se konstatovati da zakonodavna reforma u ovoj oblasti i dalje bilježi izuzetno pozitivne rezultate.

Naime, notarima je u posmatranom periodu, prema podacima Notarske komore, povjeren u rad 8119 ostavinskih predmeta. Od navedenog broja sudu je vraćeno 15 predmeta ili 0,18%, zbog nenadležnosti notara za postupanje u tim predmeta, dok je uspješno riješeno 5963 ili 73,44%, tako da je ostalo neriješeno 2141 predmet ili 26,37% od ukupnog broja predmeta koje su imali u radu. Riječ je o visokom procentu riješenih predmeta koji upućuje na zaključak da su ostavinski predmeti u posmatranom periodu uspješno rješavani, te da u tom smislu treba održati kontinuitet u postupanju, te uložiti dodatne napore kako bi broj okončanih postupaka u narednom periodu bio još veći.

U pretežnom broju povjerenih ostavinskih predmeta postupak raspravljanja zaostavštine okončan je u zakonskom roku od 60 dana. Razlozi za prekoračenje navedenog roka u pojedinim povjerenim ostavinskim predmetima u bitnom su se odnosili na: nepotpune podatke u smrtovnicama (neprecizne adrese o nasljednicima itd.), nepotpunu dokumentaciju i teškoće u njenom pribavljanju (podaci iz katastra nepokretnosti i drugi potrebni podaci), nemogućnost urednog dostavljanja poziva i drugih akata učesnicima u ostavinskom postupku (izbjegavanje prijema poziva, netačne adrese itd.), postavljanje privremenih zastupnika usljed nepoznatog prebivališta nasljednika, pokretanje postupka od strane izvršnih povjerilaca koji ne dostavljaju smrtovnicu, prekogranično dostavljanje poziva i drugih akata, nezainteresovanost nasljednika za okončanje ostavinskog postupka. Dakle, radilo se o objektivnim okolnostima na koje notari nisu bili u mogućnosti da utiču. I pored toga, u narednom periodu treba intenzivirati preduzimanje svih odgovarajućih zakonom propisanih radnji sa ciljem uspješnog rješavanja svih povjerenih ostavinskih predmeta, a naročito onih koji datiraju iz ranijeg perioda.

Što se tiče prigovora izjavljenih protiv rješenja notara donesenih u ostavinskom postupku može se konstatovati da je u posmatranom periodu izjavljen vrlo mali broj prigovora - 24, tako da je njihov procenat, posmatrano prema broju završenih predmeta, izuzetno nizak i iznosi 0,4%. Mali broj izjavljenih prigovora govori u prilog činjenici da su građani zadovoljni postupanjem notara i da imaju visok nivo povjerenja u njihov rad.

Rad i rezultati rada sudova u ostavinskim predmeta takođe su važni za pravilnu ocjenu efekata predmetne reforme. Naročito su važni podaci o rasterećenju sudova od ove vrste predmeta.

Kako godišnji izvještaj Sudskog savjeta o radu sudova i dalje sadrži podatke evidentirane u dva odvojena sudska upisnika: upisnik pod oznakom „O“ – predmeti ostavina i upisnik pod oznakom „O-n“- predmete ostavina koje sud povjerio notaru, to ocjenu stanja treba izvršiti u odnosu na zbirne podatke temeljene na podacima iz oba upisnika.

Kad posmatramo zbirno podatke iz upisnika „O“ i „O-n“ u kojima se evidentiraju kako ostavinski predmeti za čije je rješavanje isključivo nadležan sud, tako i ostavinski predmeti koji su povjereni u rad notarima, zaključujemo da su osnovni sudovi u posmatranom periodu primili u rad ukupno 8522 ostavinska predmeta, tako da su zajedno sa ostavinskim predmetima prenesenim iz prethodnog perioda – 404, imali u radu 8926 predmeta. Od navedenog broja notarima je povjereno u rad 7502 predmeta ili 88,03% od broja primljenih ostavinskih predmeta u posmatranom periodu. Od ukupnog broja ostavinskih predmeta koji su ostali u nadležnosti suda – 1422 predmeta, sudovi su u posmatranom periodu riješili 958 predmeta ili 67,36%, dok je ostalo neriješeno 464 predmeta ili 32,63%. Posmatrajući osnovne sudove pojedinačno, zapaža se da su pojedini osnovni sudovi, odnosno tri osnovna suda prethodno pomenuta, ostvarili odlične rezultate u rješavanju ove vrste predmeta u posmatranom periodu. Dakle, sveukupno posmatrano, sudovi su u predmetnom periodu bili rasterećeni od značajnog broja primljenih ostavinskih predmeta, dok treba preduzeti aktivnosti u pravcu unapređenja efikasnosti u rješavanju preostalih predmeta kod pojedinih sudova.

Pored osnovnog cilja predmetne reforme, koje je podrazumijevala prenošenje nadležnosti za sprovođenje ostavinskog postupka sa suda na notare, a koji se ogledao u rasterećenju rada sudova od ove vrste predmeta jeste i efikasnost u njihovom rješavanju. Posmatrano sa stanovišta efikasnosti i zakonitosti u postupanju značajnu ulogu ima zakonom predviđeno vršenje nadzora od strane predsjednika sudova nad radom notara imenovan za područje konkretnog suda. Pribavljeni podaci ukazali su da, osim u radu notara sa službenim sjedištem na području Osnovnog suda u Podgorici, u radu notara sa službenim sjedištima na području preostalih notara u Crnoj Gori nisu identifikovane nepravilnosti. U narednom periodu neophodno je ukloniti uočene nepravilnosti i u skladu sa zakonskim određenjem nastaviti sa sprovođenjem nadzora nad radom notara.

Razlika u podacima o broju ostavinskih predmeta koji su u posmatranom periodu povjereni u rad notarima, koja iznosi 617 predmeta, a koji su dostavljeni od strane Sudskog savjeta i Notarske komore, posljedica je razlike u vremenu razvođenja ostavinskog predmeta u pravosudnom informacionom sistemu kod suda i njegovog zavođenja kod notara kome je povjereno sprovođenje ostavinskog postupka u tom predmetu.

Za sprovođenje ostavinskog postupka u skladu sa pozitivnim propisima i donošenje zakonite odluke o nasljeđivanju izuzetno je važna obuka za notare, koja u posmatranom periodu nije bila organizovana. S toga se preporučuje Notarskoj komori da u saradnji sa Centrom za obuku u sudstvu i državnom tužilaštvu u narednom periodu organizuje obuke koje će doprinijeti unapređenju rada i održavanju pozitivnih rezultata u predmetnoj oblasti.

U konačnom, zbog značaja koji ima ostavinski postupak i, s tim u vezi, potrebe praćenja njegovog sprovođenja kod notara i suda, te praćenja rasterećenja sudova od ove vrste predmeta, u narednom periodu potrebno je nastaviti sa kontinuiranom izradom predmetne analize.